Vreemde voorwerp spoel naby Jeffreysbaai uit | Maroela Media
Die voorwerp van Dinsdag uitgespoel het. Foto: Rieghard Janse van Rensburg , RRAD Photography.
'n Vreemde voorwerp het naby Jeffreysbaai uitgespoel en is aanvanklik eers verwar met 'n gestrande walvis.
Volgens Rieghard Janse van Rensburg, die stasiebevelvoerder van Jeffreysbaai se Nasionale Seereddingsinstituut (NSRI), het hulle Dinsdagoggend van St Francis Penguin Rescue verneem dat 'n walvis op die kus, tussen Kabeljoustrand en die mond van die Gamtoosrivier, uitgespoel het.
"Vrywilligers het met vierwielmotorfietse na die gebied gery. Die 'walvis' was toe al die tyd 'n groot silindriese voorwerp. Dit is sowat ses meter lank met 'n deursnee van twee meter. Van 'n afstand het dit wel soos 'n walvis gelyk," sê Janse van Rensburg.
Die nodige owerhede is in kennis gestel wat die voorwerp gaan ondersoek om dit te identifiseer en te bepaal of dit 'n gevaar vir die omgewing inhou. "Sodra dit geïdentifiseer is, sal owerhede beplan hoe om daarvan ontslae te raak."